ועדת העלייה, הקליטה והתפוצות, כנסת 16, פרוטוקול מספר 238, 2005-06-01 09:00

קולט אביטל: בוקר טוב, אני מתכבדת לפתוח את ישיבת וועדת עליה הקליטה והתפוצות.

קולט אביטל: אנחנו דנים הבוקר בנושא פיטורי מורים עולים במסגרת המלצת דו"ח דברת.

קולט אביטל: אנחנו יודעים שדו"ח דברת הוגש בראשונה ב-1 בינואר.

קולט אביטל: אני אומרת את זה לא רק לצורך אלה שנמצאים אתנו פה בדיון אלא לצורך תידוע הציבור בבית.

קולט אביטל: אנחנו יודעים שחלק מדו"ח דברת מדבר על שיקום מעמד המורה וקביעת ההוראה כמקצוע לאומי מועדף.

קולט אביטל: עד כה כולנו מסכימים לקביעה כזו.

קולט אביטל: תמיד שאפנו, תמיד רצינו לתת למורה גם מעמד אחר וגם יכולת לתפקד בצורה יותר טובה בחברה הישראלית.

קולט אביטל: לפי מה שידוע לנו, נקבעו כמה קריטריונים לפיטורי מורים.

קולט אביטל: הוחלט שמפטרים מורים שתרומתם למערכת נמוכה, אני פחות או יותר מצטטת במדויק ממשרד החינוך.

קולט אביטל: מורים מקצועיים שעבודתם אינה נדרשת, למשל מורים למקצועות בלתי נדרשים כמו אופנה, כלכלת בית ותזונה, ומורים קבועים במערכת שעבודתם איננה מספקת.

קולט אביטל: אתנו נמצאים אנשי משרד החינוך, כמובן חברי הכנסת, סגנית שרת הקליטה, ראשי הסתדרויות המורים וכמובן גם מורים מבין העולים.

קולט אביטל: אנחנו בוועדה הזאת מוטרדים, מודאגים מאוד מהנושא הזה לא רק ככלל נושא לאומי – פיטוריהם של מורים – שלעתים הדבר הזה לא נראה לנו רציני או מוצדק.

קולט אביטל: אנחנו מודאגים במיוחד מפיטוריהם של מורים עולים מהרבה סיבות.

קולט אביטל: ואגב, כיוון שכבר דנו בנושא דו"ח ועדת דברת אצלנו בוועדה וכיוון שכשמדובר בעולים דובר על כך שצריך לאפשר לילדים עולים להמשיך ללמוד את שפת אמם, לתפקד בשפת אמם, הרי שתפקידם של המורים העולים בהקשר הזה הוא קריטי.

קולט אביטל: בזמנו דובר על כך שכשמפטרים אנשים מפטרים ראשון את האחרון שנכנס לעבודה.

קולט אביטל: נאמר לנו במשרד החינוך שזה כבר לא המקרה, שלא כך נוהגים.

קולט אביטל: יש הגדרות שונות ומשונות למיהו מורה עולה.

קולט אביטל: יש שטוענים שעד חמש שנים בארץ זה נקרא מורה עולה.

קולט אביטל: אחר כך שמענו ממשרד החינוך גם הגדרה אחרת – שזה עשר שנים.

קולט אביטל: אנחנו לא יודעים מה הקריטריונים.

קולט אביטל: אם מדובר בחמש שנים, זה מאוד חמור, אבל זה מצמצם את הקבוצה.

קולט אביטל: אם מדובר בעשר שנים, זה יותר חמור, כי זה מגדיל את הקבוצה סטטיסטית – ברור לחלוטין.

מרינה סולודקין: קודם כל, אני רוצה לומר תודה לוועדת העליה והקליטה שבצורה דחופה אנחנו מקיימים היום את הישיבה שכולה מוקדשת לפיטורים של מורים עולים.

מרינה סולודקין: אני רוצה לומר שמשרד הקליטה בשיתוף פעולה עם משרד החינוך עבדו על קריטריונים של את מי אי אפשר לפטר.

מרינה סולודקין: היו מכתבים בין מנכ"לים של משרד הקליטה ומשרד החינוך.

מרינה סולודקין: בקריטריונים האלה נכללו דברים מאוד מאוד הגיוניים : שלא מפטרים מורים של מקצועות דרושים בבתי ספר ישראלים, שלא מפטרים את אלה שהם בגיל חמישים פלוס וקרוב לשישים, שלא מפטרים מסיבות סוציאליות שזה או משפחה חד הורית או איש בודד.

מרינה סולודקין: כשנכנסתי לעניין קודם כל פניתי לחברה שלי הטובה, שרת החינוך לימור לבנת, כתבתי סדרה של מכתבים בנושא זה, בגלל שהתחלתי לקבל מכתבים.

מרינה סולודקין: עכשיו מספר המכתבים קרוב לשלושים.

מרינה סולודקין: זה אנשים שבטוחים בעצמם שהם מורים טובים, שהם מאוד מאוד נדרשים בבתי הספר שלהם, שהם מתמטיקאים מבריקים, שהם מלמדים מחשבים וגם מבריקים.

מרינה סולודקין: ולכן זה היה כאילו קריסת עולם כשהם קיבלו מכתבי פיטורים.

מרינה סולודקין: וגם כשדיברתי עם לשכת השרה, ודיברתי כמה פעמים – משם אני קיבלתי תשובות שבשימוע שנותנים לכל מורה הצוותים צריכים להבין מה קרה במקרים האלה.

קולט אביטל: איזה צוותים, בשימוע עצמו?

מרינה סולודקין: בשימוע עצמו.

מרינה סולודקין: קיבלתי כמעט במחצית המקרים שאני פניתי למשרד החינוך אחרי שימוע מורים קיבלו תשובה שהם לא מפוטרים.

מרינה סולודקין: אבל אני רציתי לבדוק מה קרה בבתי ספר ובמיוחד במחוז הדרום, שפיטרו כל כך הרבה מורים עולים מצוינים.

מרינה סולודקין: ואני רוצה לומר לכם שיש לי חשש, אני לא יודעת, שאנחנו גילינו במסעות הפיטורים את הקונפליקט הפנימי באסכולה הישראלית.

קולט אביטל: מה זה אומר?

מרינה סולודקין: דווקא מורים עם תואר שני קיבלו מכתבי פיטורים.

מרינה סולודקין: אני מאוד לא אהבתי את זה.

מרינה סולודקין: כשראיתי שזה מורים מוסמכים מאוד, מורים שיש להם הישגים.

מרינה סולודקין: כמה מורים כתבו לי שהם הקימו את המעבדות מחשבים בבתי הספר שלהם, שיש להם מכתבים של הורים ותלמידים.

מרינה סולודקין: אני חושבת שבמקביל למה שקורה במערכת החינוך כולה, ואנחנו רואים לצערנו, במקביל יש קונפליקט מקצועי בבתי ספר ישראליים, שבתירוץ קל מאוד מפטרים את האנשים הטובים שהם מאוד מאוד מקצועיים.

מרינה סולודקין: וגם רציתי לשמוע, אני לא יודעת אם אנחנו הזמנו את מנהל בתי הספר מהדרום כדי לשמוע מה קרה, איך הם החליטו שדווקא את אלה הם צריכים לפטר.

קולט אביטל: תודה רבה.

קולט אביטל: אני חושבת שההסבר צריך לבוא ממשרד החינוך.

קולט אביטל: אבל אני רוצה להזכיר לכולנו, ובעיקר לאנשי משרד החינוך, שבערך לפני שנה, ואני מוכנה להוציא את הפרוטוקולים בצורה מסודרת, קיימנו דיון פה בחדר הזה, והיתה התחייבות מפורשת של מנכ"לית משרד החינוך שמורים עולים לא ייפגעו, שלא יקטינו את שעות ההוראה, לא את המורים ולא את שיעורי העזר לעולים.

קולט אביטל: נאמר לנו שזה לא ייכנס בשום פנים ואופן לקיצוץ.

קולט אביטל: זאת היתה התחייבות רשמית של משרד החינוך כאן, בחדר הזה, בשידור חי, ויש לנו גם את הקלטות וכמובן גם את הפרוטוקולים.

מרינה סולודקין: אני רוצה לומר שאנחנו כמשרד הקליטה פנינו במכתב רשמי, כי רצינו לדעת את המספרים: כמה מורים עולים פיטרו.

מרינה סולודקין: פנינו בהתחלת מאי ועד היום לא קיבלנו תשובות על מספר המורים העולים שפוטרו.

מרינה סולודקין: ואנחנו כולנו יודעים שזה דבר קל מאוד לעשות בעידן המחשבים.

מרינה סולודקין: תודה.

קולט אביטל: תודה רבה.

קולט אביטל: אני חושבת שלפני שנמשיך בדיון אולי בכל זאת נשמע קודם כל את עמדת משרד החינוך.

קולט אביטל: נשמע מה בדיוק העובדות כפי שהם מכירים אותם.

ציון שבת: אני מנהל את האגף לכוח אדם בהוראה במשרד החינוך.

ציון שבת: אני זה שעומד מול כל מחוזות המשרד בתאומים לקביעת הקריטריונים ולביצוע ההליכים על פי הנהלים והכללים שנקבעו.

ציון שבת: ואני יכול כאן לומר מידיעה ראשונה, ממקור ראשון, שבקריטריונים שנקבעו מיהם המורים שייכנסו לרשימת המועמדים לפיטורים – אגב בהערה אני רוצה לומר, אף מורה עוד לא קיבל מכתב פיטורים עד היום.

קולט אביטל: אף מורה לא קיבל?

ציון שבת: אף מורה עדין לא קיבל מכתב פיטורים.

קולט אביטל: אני מציעה פשוט שהמצלמה תראה את המכתבים.

ציון שבת: אז בואי נעשה הפרדה רגע, גבירתי?

ציון שבת: גבירתי, זה מוקפא.

ציון שבת: אף מורה לא קיבל מכתב פיטורים.

ציון שבת: זה מוקפא.

ציון שבת: אני מוכן להסביר כי זה קצת מורכב.

ציון שבת: אני מבקש שתקשיבו.

ציון שבת: כדי להסביר את הדברים אני צריך שלוש דקות.

ציון שבת: אנחנו יצאנו לדרך אחרי ארבעה חודשי משא ומתן עם ארגוני המורים, כשכבר הבנו שלא הולך לקרות שום דבר, והקיצוץ עמד מעל הצוואר שלנו ומועד הפיטורים האחרון זה 31 למאי.

ציון שבת: זה כולם יודעים.

ציון שבת: עכשיו אני רוצה להיכנס לעניין של ההגדרה של העולים, כי אני לא מכיר....

יגאל יאסינוב: אחרי זה תגיד אבל מי כן מפוטר.

יגאל יאסינוב: מה הקריטריונים לפיטורים.

ציון שבת: אמרנו.

ציון שבת: גבירתי ציינה קודם.

ציון שבת: מורים שתרומתם נמוכה במערכת.

יגאל יאסינוב: מי קובע?

ציון שבת: זה מנהל בית ספר והמפקח.

ציון שבת: מורים שהם מורים פרופסיונלים, זה מורים שהם עודפים במערכת ועדיין נמצאים בתוך המערכת מפני שיש מחויבות כלפיהם ולא היתה עילה לפיטורים עד היום.

ציון שבת: הם מפוטרים אך ורק בגלל הצמצום.

ציון שבת: כי ברגע שיש לך מורים עודפים ויש צמצום בתקציב, ברור לגמרי שהעודפים יהיו בין הקריטריונים לפיטורים.

ציון שבת: מורים שעובדים פחות משליש משרה, שהיעילות שלהם במערכת קטנה מאוד.

ציון שבת: מורים שהם למקצוע בלתי נדרש עם דמיון לפרופסיונליים.

ציון שבת: עכשיו, מורים למתמטיקה וכאלה שפוטרו בטח לא שייכים למקצוע בלתי נדרש אלא לבעיות פרופסיונליות ותרומה נמוכה.

יגאל יאסינוב: ואם המורה לא עבד במשרה שלמה בגלל שהמנהל לא רצה אותו?

קולט אביטל: מענישים אותו פעמיים.

ציון שבת: עבודה בשליש משרה זה בדרך כלל בחירה של מורה, לא של מנהל.

ציון שבת: מנהל בית ספר, ואנחנו מעדיפים תמיד אם מעסיקים עובד הוראה, שיעסוק כמה שיותר הרבה עד למשרה מלאה.

מרינה סולודקין: עד כמה שאנחנו יודעים, לא במקרים של מורים עולים.

ציון שבת: חבל שאתם סתם מדברים.

ציון שבת: כי אני אומר לכם, כמי שמשבץ מורים, אני משתדל, מורים מתחננים לעבוד פחות משליש משרה ומנהלי בתי הספר לא מסכימים ואנחנו מחייבים אותם.

ציון שבת: אני לא מדבר על עולים עכשיו.

ציון שבת: אני מוכן להתמקד רק בענייני עולים אבל אני נשאל גם שאלות מחברי כנסת ואני חייב להשיב, אז אני משיב.

ציון שבת: עכשיו, הלכתי ובדקתי במה המדובר כשאומרים לי מורים עולים.

ציון שבת: שמעתי על צעקה של מורים עולים בפנים.

ציון שבת: ואגב, אני מבין הרי שיש הגדרות באיזה שהם מקומות.

ציון שבת: במשרד, ההגדרה המקורית היתה עד שש שנים, כי זה גם מספר השנים שהמשרד מקבל הקצאה עבור עולים, כדי להעסיק אותם בתוך המערכת.

קולט אביטל: זה לא החמרה.

ציון שבת: מבחינתנו זה החמרה.

קולט אביטל: זה החמרה אמיתית, כי אתה כולל בקבוצה הזאת הרבה יותר אנשים.

ציון שבת: זה מה שאני אומר.

ציון שבת: אני רוצה להחמיר עם עצמנו וללכת לעשר שנים.

קולט אביטל: יופי, נפטר יותר אנשים.

ציון שבת: לא, לא על זה אני מדבר גבירתי.

ציון שבת: אני הלכתי לבדוק כמה מורים שהם עד עשר שנים והם עד עשר שנים ופוטרו.

ציון שבת: זה לא קריטריון.

ציון שבת: זה מה שאני הולך לבדוק.

ציון שבת: אמרתי הרי, בשביל הפגישה הזו הלכתי לבדוק, כי אמרו לי שיש מורים שפוטרו.

ציון שבת: אני מדבר על עובדי מדינה, דרך אגב.

ציון שבת: כדי שיהיה ברור, יש אבחנה גדולה מאוד בין מורים שהם עובדי מדינה, קרי מורים בבתי ספר יסודיים וחטיבות ביניים לבין מורים שעובדים בבעלויות וברשויות, זה מורי בתי הספר התיכוניים בדרך כלל.

ציון שבת: אנחנו לא מפטרים את המורים בבתי הספר התיכוניים ובבעלויות.

ציון שבת: על זה ידבר מר רן ארז אחר כך.

ציון שבת: אנחנו לא המעסיקים שלהם.

ציון שבת: אני מדבר על המורים שאותם אנחנו מעסיקים.

קולט אביטל: אני בכל זאת רוצה להבין, ברמת העיקרון וברמת המדיניות, יש החלטה?

קולט אביטל: כן או לא?

קולט אביטל: שמפטרים בין יתר המורים שאתם רוצים לפטר, האם החלטה עקרונית היא שהולכים גם על פיטורי מורים עולים – כן או לא?

ציון שבת: אנחנו החלטנו שעד שש שנים לא מפטרים.

ציון שבת: לא מפטרים.

קריאה: כמה יש כאלה בכלל?

קולט אביטל: כמעט חמש עשרה.

ציון שבת: יש הרבה מורים.

קולט אביטל: עד שש שנים?

ציון שבת: כן.

קולט אביטל: אולי מורים להתעמלות.

קולט אביטל: אולי.

ציון שבת: אל תזרקו נתונים.

ציון שבת: זה סתם.

ציון שבת: עד שש שנים אין מורים מפוטרים.

יורי שטרן: אין מורים כאלה.

יורי שטרן: כי תשעים אחוז מהעלייה זה לפני זה.

ציון שבת: סליחה, נזרקים כאן נתונים בלי שאתם מכירים את הנתונים, עם כל הכבוד.

ציון שבת: הנתונים הם אצלנו.

ציון שבת: תרצו – תוכלו לקבל אותם בצורה מסודרת.

ציון שבת: אלה נתונים שאנחנו מביאים אותם כמי שעוסקים במשרד החינוך ועוסקים עם המורים האלה.

קולט אביטל: נשמע תכף ממר כהן כמה מורים כאלה יש.

מיכאל כהן: אני לא יודע להגיד לך נתונים, אבל צריך לקחת בחשבון שאמנם פה מרבית העולים הם מברית המועצות לשעבר ויש גם עולים אחרים מארצות אחרות שנקלטו מארצות אחרות, ועלו אחרי שנות התשעים.

מיכאל כהן: עלו מאלפיים ואלך, ואלה גם בפנים.

קולט אביטל: למשל, מורים לאנגלית, למשל מורים לצרפתית, מתמטיקה.

מיכאל כהן: יש מורים שעלו אחרי.

מיכאל כהן: גם אחרי אלפיים, ונמצאים במערכת ואותם לא פיטרו.

מיכאל כהן: אז מי שעלה בתשעים ואחד ותשעים ושתיים נמצא בתוך המערכת הזאת, חלקם פוטרו בגלל מה שאמר ציון קודם, בשל או תרומה נמוכה או בגלל שהמקצועות לא נדרשים.

מיכאל כהן: אני יכול לומר שמקצועות כמו מוסיקה הוא חשוב מאוד, אבל במקומות שיש שעות פרופסיונליות חלק מהמורים במחוז מסוים הורידו את האנשים האלה, כיוון שאם עומד בפני מנהל בית הספר ללמד מתמטיקה או פיזיקה או מחשבים או מוסיקה, ויש לו שעות פרופסיונליות, אז הוא הוריד את המורים למוסיקה.

קולט אביטל: תודה רבה.

קולט אביטל: סופה לנדבר בבקשה.

סופה לנדבר: אני רוצה לומר, ציון, שאנחנו גם ניסינו.

סופה לנדבר: אמנם היום אני חברת כנסת בדימוס, אבל אנחנו, מרינה סולודקין וחברי כנסת ניסו להשיג את הרשימות של מורים עולים מפוטרים ואנחנו יצאנו למאבק בתקשורת ברוסית ואני רוצה להגיד לך, הרבה יותר משלושים איש מפוטרים במערכת.

סופה לנדבר: וגם הסתובבנו, המנכ"לית של הפדרציה הסתובבה במשרד החינוך בבאר שבע, כאשר אתם הזמנתם אותם לשימוע, ואני רוצה להגיד, כמעט כל שני הוא דובר רוסית.

סופה לנדבר: אז אני לא יודעת: חמש עשרה שנה הם במערכת או עשר שנים או חמש שנים.

סופה לנדבר: אבל כל שני הוא דובר רוסית.

סופה לנדבר: אני לא הייתי שם אז לא ספרתי, אבל מדו"ח שנמסר לי – כל שני.

סופה לנדבר: אתם זוכרים שלפני ארבע שנים מול הדולפינריום נהרגו עשרים ואחד ילדים עולים.

סופה לנדבר: ואז כל מדינת ישראל נדהמה מזה שכאשר נכנסו למשפחות, באיזה תנאים הם חיים.

סופה לנדבר: אז אני אומרת לכם, שגם מורים חיים מתחת לקו העוני.

סופה לנדבר: ואת המשכורת הענייה שהם מביאים הביתה, זה לא משכורת.

סופה לנדבר: אבל לא על זה אני רוצה להגיד.

סופה לנדבר: אני רוצה להגיד עם דגל שדברים זוטרים אתם תפטרו ממשרד החינוך.

סופה לנדבר: אז האם מתמטיקה זה דבר מיותר.?

סופה לנדבר: האם כימיה זה דבר מיותר?

סופה לנדבר: האם אנגלית זה דבר מיותר?

סופה לנדבר: האם ספורט ומוסיקה זה דברים מיותרים?

סופה לנדבר: ועוד דבר אחד; בדו"ח דברת כתוב שזה יהיה שיקום של המערכת בכלל ושיקום של מעמד המורה.

סופה לנדבר: אין דבר כזה.

סופה לנדבר: אני חושבת שזה צריך להיות הדגל של דו"ח דברת.

סופה לנדבר: מעמד המורה קודם כל.

סופה לנדבר: אני רוצה להגיד, כיושבת ראש הפדרציה, צר לי לומר חברת הכנסת קולט אביטל, בינתיים בין החברה הישראלית וחברת העולים יש קיר מזכוכית.

סופה לנדבר: יכול להיות שהקיר הזה מבריק, הוא שקוף, אבל חברת הכנסת מרינה סולודקין אמרה נכון: יש בינינו קונפליקט וצריכים להסתכל לעומק.

קולט אביטל: תודה רבה.

קולט אביטל: אנשים רשומים פה לזכות דיבור.

קולט אביטל: אני מבקשת שכל אחד יצטמצם לשלוש דקות.

קולט אביטל: אתם תקבלו רשות לענות.

קולט אביטל: אני רק מבקשת באמת להזכיר.

קולט אביטל: שוב פעם, אתמול בערב הסתכלתי על ראיון עם שרת החינוך שאמרה, שמה שהיא רוצה עכשיו במקום פיטורים זה להציע שיוציאו אנשים לפנסיה מוקדמת.

קולט אביטל: כשאנחנו מדברים על ציבור מורים כללי שעבדו איקס שנים, אכן יש להם פנסיה.

קולט אביטל: אני לא בעד פיטוריהם, אבל יש להם פנסיה.

קולט אביטל: אנחנו הקדשנו לא מעט ישיבות פה לעולים חדשים, שיוצאים אחרי כמה שנות עבודה עם פנסיה מזערית.

קולט אביטל: אחרי חמש שנים או שלוש שנים של עבודה אין על מה לדבר, אין פנסיות.

קולט אביטל: אני מבקשת להעביר את רשות הדיבור לחבר הכנסת יורי שטרן, שהוא אחד מיוזמי הדיון.

יורי שטרן: תודה כבוד יושבת הראש, באמת פניתי אלייך מיד לאחר שהתחילו הפרסומים והמכתבים על פיטורי המורים.

יורי שטרן: אז ראינו שיש פה חיסול חשבונות.

יורי שטרן: ולא סתם עם מורים עולים.

יורי שטרן: אם נגדיר את זה כמו שזה באמת, זה חיסול חשבונות עם מורים יוצאי ברית המועצות.

יורי שטרן: ואז הוותק לא שייך פה.

יורי שטרן: אדם יכול להיות שלוש עשרה שנה בארץ, חמש עשרה שנה בארץ, ארבע עשרה שנה – שום הגדרה של משרד החינוך לא תופסת אותו כמורה עולה.

יורי שטרן: אבל המבטא שלו מדבר בעד עצמו, כולם יודעים מאיפה הוא בא.

יורי שטרן: וברגע שהונחתה ההנחיה הזו על הפיטורים,אני לא יודע איזה קריטריונים קבעתם, הכל הלך לא לפי הקריטריונים.

יורי שטרן: אני מבקש לעשות חקירה ובירור פנימי משמעתי עם אותם אנשים ששלחו רשימות מפוטרים שכללו אנשים שלא עונים לקריטריונים.

יורי שטרן: תדרשו בבקשה מכל מפקח ששלח את הרשימות לתת פירוט מיהם מבחינת הקריטריונים האלה, האם הם חד הוריים או לא, מה המקצוע שלהם, ולדרוש באמת את התשובה מאלה שעברו את הגבולות שאתם קבעתם.

יורי שטרן: אחרת, זה הכל בלוף.

יורי שטרן: ודבר אחרון.

יורי שטרן: יש פה סוגיה מאוד מיוחדת של לימודי רוסית.

יורי שטרן: זו זכות בסיסית של התלמידים

קולט אביטל: זה גם מה שדו"ח דברת קובע.

יורי שטרן: זכות בסיסית של התלמידים, תנאי הכרחי בהרבה מאוד מקרים לקליטה, מחסום אולי אחרון שיש למערכת החינוך כנגד נשירה דרמטית והידרדרות לפשע, לסמים, לכל מה שאתם רואים עכשיו מסביב.

יורי שטרן: יושבים פה בין היתר מורים מורות שפוטרו עכשיו באחרונה, קיצצו עד לאפס לימודי רוסית בבתי ספר שרוב התלמידים שם הם יוצאי ברית המועצות.

יורי שטרן: זה פשוט דבר שאם היה קורה בעולם לגבי ילדים יהודים, שנגיד דרשו לימודי עברית והיו מורידים את זה לאפס, היינו פה יוצאים בצעקה בינלאומית.

יורי שטרן: ואתם ברגל גסה רומזים תרבות של אוכלוסייה שלמה.

יורי שטרן: את זכותם של הילדים לקלוט את החומר בשפתם.

יורי שטרן: זה פשוט פעולה דרקונית, מחבלת ביכולת הקליטה של אלפי אנשים.

קולט אביטל: תודה רבה.

קולט אביטל: אני אקריא את רשימת הדוברים.

קולט אביטל: רן ארז, אחריו פרופסור בריילובסקי, אחריו יוסי וסרמן, חבר הכנסת יאסינוב ונמשיך אז גם לגבות עדויות מהמורים עצמם.

קולט אביטל: רן ארז, בקשה.

רן ארז: גבירתי, סגנית שרת הקליטה, חברי כנסת נכבדים, סופה לנדבר.

רן ארז: הדבר שמאפיין במיוחד את המורים דוברי הרוסית, יוצאי ברית המועצות לשעבר, זה מוסר גבוה מאוד בעבודה ומקצועיות שאין כמוה.

רן ארז: האנשים האלה עובדים ברצינות, בצורה מקצועית ולא מתרשלים בעבודתם.

רן ארז: ואני מכיר מאות מהם.

רן ארז: עכשיו, יכולים להתווכח אתי על תקנות, עולה זה שלוש שנים, חמש שנים, שש שנים, עשר שנים.

רן ארז: עולה מבחינתי הוא גם חמש עשרה שנה.

רן ארז: כי האנשים האלה הגיעו ברובם הגדול בגיל די מבוגר.

רן ארז: לא נשארו להם מספיק שנים לעבוד.

רן ארז: גם אם עבדו חמש עשרה שנים יקבלו שלושים אחוז פנסיה ממשכורת של ששת אלפים, הם יוכלו באלפיים שקל לחודש?

רן ארז: זה בלתי אפשרי.

רן ארז: יש להם משכנתאות, יש להם ילדים שלומדים באוניברסיטאות.

רן ארז: שולחים אותם לחיי עוני והשפלה ורמיסת כבודם האנושי ואפילו בניגוד לחוק יסוד: חופש העיסוק, כאשר המדינה התחייבה לתת לכל אדם את האפשרות לעבוד ולהתפרנס בכבוד ופה לא עושים זאת.

רן ארז: עוד שני משפטים בלבד: אני מדבר פה לא רק על משרד החינוך שפיטר באופן ישיר ארבעת אלפים חמש מאות מורים.

רן ארז: יש עוד אלף חמש מאות מורים עובדי בעלויות, שפוטרו על ידי העיריות, על ידי אורט, עמל, עמית וכל השאר, מפני שמנכ"לית המשרד הוציאה חוזר לאותן בעלויות: עליכם לקצץ בשעות לימוד.

רן ארז: מה המשמעות של קיצוץ בשעות לימוד אם לא לפטר?

רן ארז: ומשפט אחרון: אני אומר לכם, כל מי שרוצה ללמוד היטב היטב את דו"ח דברת ואת מערכת החינוך במדינת ישראל, אם דו"ח דברת ייושם ככתבו וכלשונו ללא שינויים כפי ששרת החינוך רוצה לעשות, תוך חמש שנים יפוטרו קרוב לשלושים אלף מורים.

רן ארז: ואני רוצה שאתם תעשו חשבון, סופה וחברייך, כמה מורים יוצאי רוסיה יהיו בין אותם שלושים אלף.

קולט אביטל: תודה רבה.

קולט אביטל: רק הערה אחת בשולי דבריו של רן ארז.

קולט אביטל: אנחנו לא מטפלים רק בעולים מרוסיה.

קולט אביטל: יש בין המפוטרים גם עולים ממדינות אחרות.

קולט אביטל: אנחנו התברכנו במורים גם מאמריקה, גם מאנגליה, גם מצרפת, גם אלה בין רשימות המועמדים לפיטורים.

קולט אביטל: אני מבקשת להעביר את רשות הדיבור לחבר הכנסת פרופסור בריילובסקי.

ויקטור בריילובסקי: תודה רבה.

ויקטור בריילובסקי: מה שאנחנו רואים היום זה משהו מאוד מוזר.

ויקטור בריילובסקי: כנראה יש איזה שהוא דגל: יישום דו"ח דברת.

ויקטור בריילובסקי: מה שקורה באמת מתנגד לדו"ח דברת במאה אחוז.

ויקטור בריילובסקי: המטרה של דו"ח דברת לשפר את מערכת החינוך, להעלות מצב של המורה שכל המורים צריכים להיות עם תואר ראשון, שני, אפילו שלישי.

ויקטור בריילובסקי: מה שאנחנו רואים, זה שמפוטרים אנשים שיש להם תואר שני ושלישי, שהם מורים למתמטיקה, מורים לפיזיקה, מורים למחשבים.

ויקטור בריילובסקי: זה בניגוד לרוח ולכל המילים של דו"ח דברת.

ויקטור בריילובסקי: זאת אומרת, שמה שאנחנו שומעים פה היום זה בלבול מוח.

ויקטור בריילובסקי: מה שאנחנו שומעים היום זה מנוגד למה ששמענו אתמול, זה מנוגד למה שנשמע מחר.

ויקטור בריילובסקי: זה מאוד מוזר, שמערכת כמו משרד החינוך עובדת בצורה כזאת.

ויקטור בריילובסקי: חוץ מזה – קריטריונים.

ויקטור בריילובסקי: אנחנו שומעים לגבי קריטריונים, אנחנו שמענו היום קריטריונים של פיטורים, ומה שאנחנו רואים במציאות זה משהו שמתנגד לקריטריונים האלה בצורה דרסטית.

ויקטור בריילובסקי: זאת אומרת, שיש איזה שהוא דגל, דו"ח דברת, יש קריטריונים, יש כאילו רצון לשפר את כל המערכת.

ויקטור בריילובסקי: ומה שאנחנו רואים זה מנוגד במאה אחוז לכל מילה ומילה בדו"ח דברת, במה שכאילו רוצים לעשות עם מערכת החינוך.

מרינה סולודקין: בגלל שזה קונפליקט מקצועי ו...

ויקטור בריילובסקי: לבדוק את הקשר בין מה שקורה לדו"ח דברת והסלוגנים האלה.

יוסי וסרמן: קהיליית העולים בכלל במדינת ישראל היא יסוד קיומי של המדינה ושל העם.

יוסי וסרמן: בהסתדרות המורים פוטרו כמאה ושמונים מורים עולים חדשים.

יוסי וסרמן: לא פוטרו אלא מועמדים לפיטורים.

יוסי וסרמן: המורים הם החיבור בין קהיליית העולים לבין החברה הישראלית.

יוסי וסרמן: הם מורים טובים מאוד, מסורים מאוד, עם תארים שני ושלישי.

יוסי וסרמן: אני אומר בצורה מאוד מאוד ברורה.

יוסי וסרמן: הערב מתחיל משא ומתן על פי החלטת בית המשפט, ואנחנו מברכים על החלטת בית המשפט.

יוסי וסרמן: אגב, בית המשפט בכלל לא התייחס עדיין לתביעה שהגשנו שני הארגונים, שלא היתה שום הצדקה להליך פיטורים, היות ואין בעיה תקציבית.

יוסי וסרמן: הנושא הזה עוד יידון.

יוסי וסרמן: אנחנו מתכוונים להוכיח אותו גם משפטית וגם ציבורית.

יוסי וסרמן: לכן, אנחנו נעשה מאמץ עליון ולא נדון בשום רפורמה לפני שיבוטל הליך הפיטורים והמורים העולים בראש ובראשונה וגם המורים האחרים, יוחזרו לעבודה.

יוסי וסרמן: אני לא מדבר על שמירת זכויותיהם של מורים שלא ראויים.

יוסי וסרמן: אני מדבר על שמירת זכויותיהם של מורים מעולים למקצועות החובה העיקריים וגם למקצועות שהם היהלום שבכתר, כמו המוסיקה.

יוסי וסרמן: אנחנו לא יכולים להיות חברה רק של מתמטיקה ואנגלית.

יוסי וסרמן: אנחנו צריכים להיות גם חברה של אנשים משכילים בני תרבות.

קולט אביטל: אני רוצה להגיד שאתנו נמצאים על היציע סטודנטים מהיחידה למעורבות חברתית של אוניברסיטת בן גוריון.

קולט אביטל: ברוכים הבאים.

קולט אביטל: אני מעבירה את רשות הדיבור לחבר הכנסת יאסינוב.

יגאל יאסינוב: תודה גבירתי יושבת הראש.

יגאל יאסינוב: קשה מאוד להוסיף דברים חדשים.

יגאל יאסינוב: אבל אני אנסה לדבר קצת יותר בסיסמאות כדי לקצר.

יגאל יאסינוב: מפטרים מורים טובים.

יגאל יאסינוב: עובדה.

יגאל יאסינוב: מפטרים עובדים שלא יהיה להם ממה להתקיים אחר כך, לא מפנסיה ולא עבודה אחרת, כי הם בגילאים שלא יוכלו לעבוד במשהו אחר.

יגאל יאסינוב: עובדה.

קריאה: בן חמישים לשישים.

יגאל יאסינוב: אני לא נכנס לזה.

יגאל יאסינוב: אני מדבר בסיסמאות.

יגאל יאסינוב: מפטרים מורים רק בגלל שמפקח או מנהל בית ספר שאתו היה קונפליקט קבע את זה.

יגאל יאסינוב: סיבות אישות נטו.

יגאל יאסינוב: עובדה.

יגאל יאסינוב: מפטרים מורים עולים במקצועות הנדרשים.

יגאל יאסינוב: עובדה.

יגאל יאסינוב: דו"ח דברת הורס את כל מערכת החינוך.

יגאל יאסינוב: עובדה.

יגאל יאסינוב: עובדה מסיבה אחת, ואני יכול להוכיח את זה: כרגע לפני דיברת ואמרת שכל הפיטורים לא קשורים לדו"ח דברת.

יגאל יאסינוב: למה לפני שבועיים ולפני חודש דרשתם מארגוני מורים ומהמורים להפעיל, לקיים באופן מיידי את דו"ח דברת.

יגאל יאסינוב: אז אמרתם שתבטלו את הפיטורים.

יגאל יאסינוב: אז קודם כל, מה שאמרת לא נכון עובדה.

קריאה: זה לא עובדה בכלל.

יגאל יאסינוב: מורה שלא יכול להתקיים מהמשכורת שהוא מקבל זו בושה.

יגאל יאסינוב: המורה לשעבר, שזורקים אותו לכלבים, יהיה דוגמה לסטודנטים לא להיות יותר מורים ולא להתעסק בהוראה, וזו גם עובדה.

ציון שבת: למה?

ציון שבת: זה גם התרבות.

יגאל יאסינוב: זה לא ממש.

יגאל יאסינוב: התרבות זה בנפרד אחרי הספורט.

יגאל יאסינוב: אז באים אלינו הנציגים של המשרד הזה ומבלבלים לנו את המוח.

יגאל יאסינוב: אני מתנצל, אבל זה בדיוק מה שקורה.

ציון שבת: חבל שאתה לא מתמצא, הייתי מסביר לך.

יגאל יאסינוב: אני מתמצא בכאב שהאנשים האלה שולחים לי במכתבים.

קולט אביטל: אנחנו עוברים עכשיו לשמוע מורה אחת שפוטרה, שאני מבינה שהיא גם חד הורית.

קולט אביטל: יוליה גנדין, בבקשה.

יוליה גנדין: אני עליתי ארצה לפני חמש עשרה שנה מתוך שיקול דעת מאוד עמוק ואחראי.

יוליה גנדין: אני דווקא עליתי מסנט פטרבורג, שם עבדתי כמורה ויש לי תואר שני.

יוליה גנדין: קרובי המשפחה שלי נספו בשואה.

יוליה גנדין: בעלייתי ארצה ראיתי את התגשמות החלומות שלהם.

יוליה גנדין: הוותק שלי בארץ שתים עשרה שנה באותו בית ספר.

יוליה גנדין: הותק הכללי שלי זה שש עשרה שנה.

יוליה גנדין: אני מלמדת בבית ספר ברוש עפולה.

יוליה גנדין: חוץ מזה, אני אם חד הורית ויש לי ילדה בת שש.

יוליה גנדין: אני הגעתי ארצה לא לקבל משהו כאן אלא לתת.

יוליה גנדין: במצב שאני נמצאת היום הוא מצב לא נעים, וזה מחזיר אותי למצב שבחרתי ממנה מסנט פטרבורג, עיר אחת מהיפות בעולם.

יוליה גנדין: אני ברחתי משם כי קראו לי שם "פרצוף של יהודי".

יוליה גנדין: אני ברחתי מזה.

יוליה גנדין: אני נתקלתי כאן, זה מאוד דומה למה שהרגשתי ברוסיה.

יוליה גנדין: אני מאוד מודה לסופה לנדבר שהזמינה אותי לכאן ואני מאוד מקווה שהמצב ישתפר.

יוליה גנדין: אני צריכה להאכיל את הילדה שלי ולתת לה עתיד.

יוליה גנדין: לא ביטלו לי כלום.

מיכאל נודלמן: אני רוצה להגיד כמה מילים וכמה דברים.

מיכאל נודלמן: יושבים פה בוועדה ד"ר ברונפמן, פרופסור נודלמן, פרופסור בריילובסקי, ד"ר שטרן ד"ר מרינה סולודקין – אין ועדה כזאת בהשכלה במובן של מה זה השכלה ומה זה חינוך.

מיכאל נודלמן: ואני שומע מה החברים שלי אומרים פה.

מיכאל נודלמן: אבל הם אולי אומרים בצורה מאוד תרבותית.

מיכאל נודלמן: מה שקרה פה, מה שאני שומע פה זה בלגן מוחלט במשרד החינוך.

מיכאל נודלמן: זה בלגן שמשפיע על בריאות של אנשים ועל החינוך בכלל.

מיכאל נודלמן: מה אנחנו רוצים?

מיכאל נודלמן: אנחנו רוצים חינוך או אנחנו רוצים מורים מסוימים בחינוך?

מיכאל נודלמן: אני לא מבין.

מיכאל נודלמן: אתם צריכים לשקול מה אתם עושים.

מיכאל נודלמן: אני תומך ברעיון של יורי שטרן שאנחנו צריכים להקים איזו ועדה, כי ככה אי אפשר.

מיכאל נודלמן: כל יום איזו פרשה, כל יום איזו בעיה.

מיכאל נודלמן: צריך לשים סוף לדברים האלה.

מיכאל נודלמן: צריכה להיות בעיה שצריכה לבדוק לעומק איך זה קרה.

מיכאל נודלמן: אני בטוח שצריכה להיות רפורמה בחינוך, כי אני בחינוך אחר, אני חושב בחינוך יותר טוב.

מיכאל נודלמן: ומורים שהגיעו ושאולי למדו בשיטה שאני למדתי.

מיכאל נודלמן: אבל מה שפה מתברר זה קריסה טוטלית של ניהול של החינוך לא של החינוך.

קולט אביטל: תודה רבה.

קולט אביטל: אני מעבירה עכשיו את רשות הדיבור לאלכסנדרה מינקין.

אלכסנדרה מינקין: גבירתי הנכבדה, יש לי להגיד רק שתי מילים.

אלכסנדרה מינקין: אנחנו ברשויות, אני עובדת בתיכון בראשון לציון, אנחנו שייכים לארגון המורים.

אלכסנדרה מינקין: אני מלמדת בארץ כבר חמש עשרה שנה, מאז שעליתי ארצה, ארבעה חודשים אחרי שעליתי ארצה התחלתי ללמד.

אלכסנדרה מינקין: אני מורה לכימיה.

אלכסנדרה מינקין: יש לי תואר שני.

אלכסנדרה מינקין: אני חושבת שכימיה זה מקצוע אחד מהנדרשים בארץ.

אלכסנדרה מינקין: אנחנו נמצאים בקיצוץ כבר ארבע שנים רצופות, שמצמצמים את מקצועות המדע.

אלכסנדרה מינקין: עכשיו לא פיטרו אותי, אמרו לי שעשו לי טובה, השאירו לי שמונה שעות.

אלכסנדרה מינקין: אני אם חד הורית לשני ילדים ומשמונה שעות שהשאירו לי אני יכולה לשלם משכנתא בלבד.

אלכסנדרה מינקין: לאכול אנחנו כבר לא צריכים.

אלכסנדרה מינקין: זה בדיוק מה שהשאירו לי.

אלכסנדרה מינקין: ואין לי לאן לפנות.

אלכסנדרה מינקין: אני רק רוצה לציין שאני לימדתי עברית במוסקבה לכן התחלתי לעבוד כל כך מהר.

אלכסנדרה מינקין: לימדתי עברית בארגון ציוני במוסקבה.

אלכסנדרה מינקין: כן.

אלכסנדרה מינקין: בגלל זה רק כשעליתי ארצה קיבלתי עבודה כמעט מיידית כי יכולתי קצת לדבר.

יגאל יאסינוב: שליש משרה.

יגאל יאסינוב: זאת אומרת, הביאו אותה ....

קולט אביטל: לפת לחם.

אלכסנדרה מינקין: אני יכולה רק להוסיף, אני בארבע השנים האחרונות עבדתי שלושים וחמש שלושים ושש שעות, זה בערך משרה וחצי, בשלושה בתי ספר.

אלכסנדרה מינקין: שלושה.

אלכסנדרה מינקין: אני הגעתי אחרונה, ועכשיו אני פוטרתי ממקום עבודה לגמרי.

אלכסנדרה מינקין: למה?

אלכסנדרה מינקין: כי אין שם שעות.

אלכסנדרה מינקין: אין לי טענות למנהל.

אלכסנדרה מינקין: הוא אמר לי, אני הייתי מאוד רוצה להשאיר אותך, זה לא ביכולתי.

אלכסנדרה מינקין: את הגעת אחרונה, אני חייב לפטר אותך.

אלכסנדרה מינקין: במקום השני השאירו לי שמונה שעות.

אלכסנדרה מינקין: זה מה שנשאר לי מתוך שלושים ושש שעות שאני לימדתי.

קולט אביטל: תודה רבה.

קולט אביטל: חבר הכנסת ברונפמן, בקשה.

רומן ברונפמן: תודה רבה גבירתי היושבת ראש.

רומן ברונפמן: אני חושב שאין מה להוסיף על העדויות המרות האלה של מורים ומורות שעומדים לפני פיטורים.

רומן ברונפמן: אני זוכר, לפני עשר שתים עשרה שנה, רבים מהעמיתים שלי פה, גם יורי שטרן וגם מרינה סולודקין וגם סופה וגם מישה ניסינו לעזור לארגון שאז קם בתוך החברה האזרחית של העולים, ארגון מורים עולים.

רומן ברונפמן: עשינו מאמצים אדירים ביחד עם ארגוני המורים להכניס את המורים אל מערכת החינוך.

רומן ברונפמן: זה היה לא פשוט, אבל הצלחנו איך שהוא יחד עם הרבה מאוד ארגונים בשטח.

רומן ברונפמן: וחשבנו שאנחנו בסופו של דבר תורמים למערכת החינוך הישראלית.

קולט אביטל: ביקור של שרה היה לנו.

רומן ברונפמן: של שרה היה אולי.

רומן ברונפמן: אבל של מנכ"לית – היא לא הופיעה בפני הוועדה.

קולט אביטל: הופיעה.

רומן ברונפמן: אני חושב שזו סיבה מספיק טובה כדי שאנחנו נדרוש מהשר המקשר בין הממשלה לכנסת להביא לפה מקבלי החלטות במשרד החינוך.

רומן ברונפמן: אני לא מכיר את אדון שבת.

רומן ברונפמן: אני מכיר את מי שנמצא בדרג השני או השלישי של המשרד.

רומן ברונפמן: אני לא חושב שיש לו עניינים אישיים או ענייני זדון כלפי מורים עולים.

רומן ברונפמן: אבל אני רואה שהוא לא שולט בחומר.

רומן ברונפמן: כי אתה אמרת שהמורים החד הוריים לא יפוטרו, ואני שומע, זו אחר זו מורות שהם עובדים של משרד החינוך שהם כן קיבלו מכתבי פיטורים ואפילו לא קיבלו את הביטול.

רומן ברונפמן: אז לכן אני מסיק מסקנה, תסלח לי, שאתה לא שולט בחומר.

קולט אביטל: או שיש בלגן גדול במערכת.

רומן ברונפמן: ולזה אני מגיע.

רומן ברונפמן: כנראה שיש חוסר תקשורת, גבירתי היושב ראש, בין הדרג המקבל החלטות פוליטיות במשרד לבין הדרג המבצע.

רומן ברונפמן: ולכן אני עומד על כך שאנחנו נקיים ישיבה נוספת בנוכחות או שרה או מנכ"לית.

רומן ברונפמן: ואם אנחנו לא נצליח להביא אותה בכוחות עצמנו, אנחנו נפנה או לראש הממשלה או לשר המקשר ונדרוש שהם יופיעו בפני הוועדה לקליטת עליה.

רומן ברונפמן: זו ההצעה שלי, ואני לא יורד ממנה.

קולט אביטל: תודה רבה.

קולט אביטל: אדוני, בקשה, כשקיבלת מכתב פיטורים – תציג את עצמך.

גיורא גלר: אני קודם כל אלמן.

גיורא גלר: יש לי שני ילדים קטנים.

גיורא גלר: בת אחת עשרה ובן עוד מעט בן עשר.

קולט אביטל: איפה אתה מלמד?

גיורא גלר: אני מלמד גם בתיכון מקיף ה' בראשון שתים עשרה שנה.

גיורא גלר: במקצוע שלי אני מורה לחינוך גופני.

גיורא גלר: אני גם מלמד שם תנועה במגמת תיאטרון שם אני אח ומורה.

גיורא גלר: שתים עשרה שנה ברצף.

גיורא גלר: זה כואב מאוד.

גיורא גלר: קודם כל, פיטרו קצת שעות.

גיורא גלר: בשנה אחרונה אני עבדתי ארבע שעות בשבוע.

גיורא גלר: איך אפשר לחיות?

גיורא גלר: שנה שעברה אני עבדתי שמונה שעות, תודה רבה למנהל.

גיורא גלר: עכשיו אני הייתי בפגישה עם המנהל והוא אומר: כן, אתה מורה מצוין אבל אין מה לעשות.

גיורא גלר: זהו.

גיורא גלר: מה אני צריך להגיד לילדים?

קולט אביטל: אתה יכול בבקשה להראות לנו את המכתב?

רומן ברונפמן: זה מכתב פיטורים שמעולם לא נשלח כדבריו של מר שבת.

גיורא גלר: אני קיבלתי.

גיורא גלר: יש לי שני ילדים.

גיורא גלר: מה אני צריך לעשות?

קולט אביטל: תודה רבה.

קולט אביטל: אני רוצה להקריא את שמות הדוברים הבאים: כל עדות כזו צובטת בלב ואנחנו מבינים את המצב.

קולט אביטל: מרים אלן בקשה, ואחריה קרייסלר אהרון.

מרים אלן: אני מורה לאנגלית מאשדוד.

קולט אביטל: מאיפה עלית?

מרים אלן: מגרוזיה.

מרים אלן: שתים עשרה שנה בארץ.

מרים אלן: חד הורית, ילדה בת שבע עשרה.

מרים אלן: השנה התחילה שנה רביעית בארץ בדרך כלל שתים עשרה שנה כללי, אבל ארבע שנים אני במערכת החינוך.

מרים אלן: מנהלת חדשה הגיעה לבית ספר והתחילה איומים.

מרים אלן: היא הזמינה אותי לשיחה ואמרה לי במפורש, אני אעשה הכל כדי לסלק אותך מבית הספר.

מרים אלן: מאז השנה שלי היתה גהינום.

מרים אלן: קיבלתי השפלות, איומים, נזק נפשי שהסכמתי לפיטורים.

מרים אלן: אני לא יכולה ללמד.

מרים אלן: המנהלת הכניסה מכתב לתיק האישי שלי לפני שהכירה אותי.

קריאה: בנתה תיק כמו בתקופה של סטלין.

מרים אלן: באוגוסט כשפתחתי את התיק שלי בשימוע ראיתי את המכתב וזה היה שישי לאוגוסט, כשהפגישה שלנו היתה בסוף אוגוסט.

מרים אלן: היא לא הכירה אותי וכבר מכתב בתיק האישי שלי.

מרים אלן: תודה רבה.

קולט אביטל: זה בדיוק הקריטריונים.

קולט אביטל: נכון.

יגאל יאסינוב: זה ממש מקצועי.

יגאל יאסינוב: ברור.

קולט אביטל: כולנו מתמרמרים.

קולט אביטל: מר קרייסלר, בבקשה.

קולט אביטל: בקצרה.

קרייסלר אהרון: בעצם אני ירושלמי.

קרייסלר אהרון: עליתי מאוזבקיסטן מטשקנט.

קרייסלר אהרון: יש לי תואר שלישי לא מוכר בארץ.

קרייסלר אהרון: כאן אני מוכר בתור אמ.

קרייסלר אהרון: איי.

קרייסלר אהרון: כשבאנו לכאן לוועדה, ואני מקווה שהציפיות של הוועדה יביאו לאיזו שהיא מסקנה.

קרייסלר אהרון: רואים שנותנים למשרד החינוך, משרד החינוך עוזר לנו, אבל מה אני רוצה להגיד?

קרייסלר אהרון: היו כאן דברים מאוד מאוד נכונים וטובים ואני רוצה שמשרד החינוך ייקח בחשבון שהקריטריונים כדי לפטר את המורים חייבים להיות אחרים לגמרי.

קרייסלר אהרון: אי אפשר.

קרייסלר אהרון: אני לא מדבר עולה מרוסיה, עולה מצרפת.

קרייסלר אהרון: מה שאני מציע כאן שאם קרה דבר כזה, יש קיצוץ של התקציב של משרד החינוך, אז בקשה.

קרייסלר אהרון: תשאירו את המורים ותורידו את כמות השעות למורים שנולדו בארץ.

קולט אביטל: למה להוריד להם?

קולט אביטל: למה שאחרים יסבלו?

קרייסלר אהרון: תני לי להסביר.

קרייסלר אהרון: אני אומר, שבן אדם כמוני שעובד כחמור, שכאשר נניח מחרתיים בגרות, תאמינו לי, כל הבית ספר בא אלי ואומר: אהרון, מיד תפתור את הכל.

קרייסלר אהרון: גם עבור ארבע יחידות, גם עבור חמש יחידות.

קרייסלר אהרון: למה?

קרייסלר אהרון: שאנחנו נבדוק.

קרייסלר אהרון: אולי בטופס יש שגיאה.

קולט אביטל: תודה רבה.

קולט אביטל: אנחנו לא כאן כדי "לסדר" מורים אחרים.

קולט אביטל: אנחנו כאן כדי למצוא פתרון.

קולט אביטל: אני לא הולכת להעניש אנשים אחרים.

יהושע קרני: אני יושב ראש הסתדרות המורים בבת ים.

יהושע קרני: בת ים עיר מרובת עולים חדשים, ארבעים חמישים אחוז עולים חדשים, ברית המועצות, גרוזיה.

יהושע קרני: החברים שלנו ששכחו מזמן את הסיסמא מעולה לעולה כוחנו עולה.

יהושע קרני: זה נשאר באיזה שהוא מקום.

יהושע קרני: ריבונו של עולם, אנחנו מדברים על בני אדם שבאים עם השכלה גבוהה, עם רצון לעבוד.

יהושע קרני: דיברו פה.

יהושע קרני: חבל.

יהושע קרני: לא צריך לחזור.

יהושע קרני: אבל אני חושב שאנחנו צריכים לעמוד מאחורי העקרונות של מדינת ישראל, שמדברת על החשיבות של קליטת עליה.

יהושע קרני: אנחנו רוצים שיבואו עוד עולים חדשים.

יהושע קרני: מה המשפחות?

יהושע קרני: יושבות פה שתי מורות, אני הבאתי אותן מהבית.

יהושע קרני: אחת מהן משפחה חד הורית, אמא חד הורית.

יהושע קרני: משפחה אחרת, שתי משפחות בדירה קטנה גרים ביחד כי אין אפשרות לקחת עוד דירה.

יהושע קרני: צריך לבדוק מה המורים העולים החדשים מקבלים כחיזוק, כדי שירצו להיות מורים טובים, כדי שלא יקרעו את עצמם וירוצו לחפש עבודות אחרות .

יהושע קרני: אנחנו רוצים אנשים עם תרבות, אנשים עם השכלה, אנשים שמחברים אותנו עם העם היהודי.

יהושע קרני: בסך הכל הם מחברים אותנו עם העם היהודי.

יהושע קרני: הם קוראים לעוד אנשים, לעוד מורים.

יהושע קרני: אז אותם אנחנו נפטר?

יהושע קרני: זו שערורייה.

יהושע קרני: בלי קשר לדברת.

יהושע קרני: אני לא נכנס עכשיו לויכוח.

לאה קלבנוב: שלום לכולם.

לאה קלבנוב: אני מורה למתמטיקה, נכנסתי למערכת כמורה לטכנולוגיה.

לאה קלבנוב: אבל בכל המסמכים שלי כתוב מורה למתמטיקה, פיזיקה, טכנולוגיה.

לאה קלבנוב: אני מתחברת לכל דבר שאמר עכשיו.

לאה קלבנוב: וגם סופה לנדר.

לאה קלבנוב: אני רוצה להגיד: בסדר, לא לעזור לקליטה, אבל גם לא להפריע.

לאה קלבנוב: שלא עוזרים – אבל לפחות לא להפריע.

לאה קלבנוב: כשאני כאן בארץ ארבע עשרה שנה, כמעט חמש עשרה שנים.

לאה קלבנוב: אבל אני עובדת במערכת רק שמונה שנים.

לאה קלבנוב: לא בגלל שאני ישבתי בבית ולא רציתי.

לאה קלבנוב: לא קיבלו אותי.

לאה קלבנוב: אמרו שאני לא מתאימה, שאני כלום, שאני אפס.

לאה קלבנוב: זה מי שהיה צריך לעזור לקליטה.

לאה קלבנוב: ככה התייחסו אלי.

לאה קלבנוב: אני נכנסת למחוז חיפה.

לאה קלבנוב: לכן כשאתם מפטרים, אין קריטריונים נכונים.

לאה קלבנוב: כתוב דבר אחד, אבל מה שיש בפועל זה דבר אחר לגמרי.

לאה קלבנוב: זה דברים שלא מתחברים אחד לשני.

קולט אביטל: אני מבקשת מראש הענף המקצועי במרכז המורים.

גד דיעי: אני במסגרת תפקידי כיושב ראש האגף המקצועי במרכז המורים.

גד דיעי: עוברים דרכי, אולי מתנקזים במשרד שלי המון מורים בכלל והרבה מורים עולים חדשים.

גד דיעי: אני יכול להגיד דברים ברורים: הם הקורבן הראשון בכל .

גד דיעי: אם מתחילים פיטורים מנהליים – הם הקטגוריה שנופלים.

גד דיעי: אם מתחילים מורים למוסיקה – לוקחים את כל המורים למוסיקה, קבוצה גדולה, מורים לחינוך גופני, כולל מורים למתמטיקה, כולל מורים למדעים.

גד דיעי: הרי יש הגדרות אחרות.

גד דיעי: אם לא מקצוע בלתי נדרש אז זה תרומה נמוכה.

גד דיעי: איבוד מעמד.

גד דיעי: אולי ארבעה אחוזים.

גד דיעי: כשישנם מורים שעבדו בבתי ספר יהודיים בחוץ לארץ, שם מקבלים לפני טרום עליה ארצה, הם מקבלים חצי אחוז על כל שנת עבודה.

גד דיעי: היה סעיף אחד, תקנה היתה, מיוחדת למורים מחבר העמים.

גד דיעי: מי שעלה בגיל חמישים ועבד עשר שנים לפחות, אז הוא זכאי להגדלה של שלושים אחוז.

רומן ברונפמן: ונקלט בשנתיים הראשונות שלו בארץ.

גד דיעי: נכון.

קולט אביטל: על זה יש לנו שינוי בחוק.

גד דיעי: נכון.

גד דיעי: ואני הייתי שותף לזה.

גד דיעי: וצמצמו לקבוצה קטנה, מתי מספר.

גד דיעי: אני אומר לכם, הכתובת היחידה שיש להם בבכי ובסבל ובטיפול זה ארגוני המורים, לצערי הרב.

אירינה בכשי: אני מורה למתמטיקה עם ותק של שלושים ושלוש שנים, חלק ברוסיה וחלק כאן.

אירינה בכשי: אני מורה קבועה במשרד החינוך ועובדת שבע שנים במשרד החינוך והיום מפטרים אותי ולא מסכימים לתת לי לעבוד לפחות עוד שלוש שנים שחסרות לי כדי להיות זכאית לפנסיה.

אירינה בכשי: קודם כל, אני מורה עם תואר שני, דבר שני אני הבאתי לוועדה הפריטטית את ההמלצה של המנהלת הקודמת שלי שהיא כותבת שאני מורה טובה והמלצה חמה בסך הכל.

אירינה בכשי: וגם הבאתי תוצאות מבחן בגרות של תלמידי שהם עשו מבחן בגרות בכיתת מב"ט בכיתה י' שכמעט רוב מהם קיבלו מעל תשעים.

אירינה בכשי: ועכשיו טוענים שאני לא תורמת למערכת.

אירינה בכשי: בעלי עובד בחוזים קצרים, זמניים, ונוסע בשביל לעבוד לחיפה.

אירינה בכשי: אז לא ברור מה יהיה אחר כך.

אירינה בכשי: אני משלמת משכנתא.

אירינה בכשי: אני צריכה לשלם כל חודש כמעט אלפיים שקל עד שנת אלפיים עשרים ואחד.

אירינה בכשי: בלי פנסיה.

אירינה בכשי: איך אנחנו צריכים לחיות?

בלה לנדה: שמי בלה לנדה, אני מורה למחשבים בבית ספר בן יהודה בעפולה.

בלה לנדה: עליתי ארצה לפני ארבע עשרה שנה מאוקראינה.

בלה לנדה: הייתי מורה לכימיה ומשרד החינוך קבע לי ותק בהוראה של עשרים שנה ותואר שני בתחום הכימיה.

בלה לנדה: בהמלצת משרד החינוך עשיתי הסבה מקצועית.

בלה לנדה: למדתי שנתיים בקורס במט"ח - שילוב מחשבים בהוראה.

בלה לנדה: לא רק אני.

בלה לנדה: זה משרד החינוך הזמין את המורים לכימיה, מתמטיקה, פיזיקה וביולוגיה לבוא וללמוד בקורסים.

בלה לנדה: עכשיו, אחרי שתים עשרה שנות עבודה נאמנות פשוט זורקים אותי.

קולט אביטל: את קיבלת מכתב פיטורים?

בלה לנדה: אני קיבלתי מכתב והייתי כבר בשימוע.

בלה לנדה: אני חושבת שפיטוריי זה תוצאה של דעה קדומה מצד מנהלת בית הספר שהגיעה אחרי המנהלת פנינה בן דוד.

בלה לנדה: בשיחה בשנה שעברה עם המפקח סיפרתי לו דברים חמורים ועכשיו היא שנתיים רודפת אותי כבר.

בלה לנדה: ופשוט היא מוציאה אותי מכל הפרוייקטים שיש בבית הספר ואומרת שהתרומה שלי לא טובה ולא מספיקה.

בלה לנדה: אני מורה למחשבים, מורה לחשבון, והשנה היא עשתה לחץ גדול ונתנה לי גיאוגרפיה וכתבה שאני מורה לגיאוגרפיה לא טובה, למרות שאפילו פעם אחת לא ביקרה בשיעורים שלי.

בלה לנדה: ותגידו לי, אני שתים עשרה שנה עבדתי כמורה לכימיה.

בלה לנדה: אני עבדתי כמעט בשמונים אחוז של משרה במשך כל השנים.

בלה לנדה: ועכשיו זורקים אותי לפנסיה מוקדמת של אלף שקל.

רומן ברונפמן: אני רציתי לשאול אחרי כל השימועים האלה את מר שבת.

רומן ברונפמן: יש ברשימת המפוטרים של ארבעת אלפים חמש מאות איש מנהל בית ספר אחד?

קולט אביטל: תודה.

קולט אביטל: שאלה מאוד נכונה.

איליה לפסקי: רבותיי, המקרה שלי דוגמה למה שאמרו קודם, הכל.

איליה לפסקי: אני עובד בבית ספר שרק קיבלו מכתבים מורים מברית המועצות עם תואר שני, בגיל חמישים, עם וותק עם מקצוע כמוני, חינוך גופני, מורים למתמטיקה ומחשבים ומורה מחנך.

איליה לפסקי: את כולם פיטרו.

קולט אביטל: איפה אתה?

קולט אביטל: באיזה בית ספר?

איליה לפסקי: בית ספר ניצנים בבאר שבע.

איליה לפסקי: קריטריון אחד קיים בשטח: זה היחס של המנהלת למורה הזה או למורה אחר.

איליה לפסקי: זה הדבר היחיד.

איליה לפסקי: אין קריטריון אחר.

איליה לפסקי: למשל אני, אף פעם אחת המנהלת לא היתה בשיעור שלי.

איליה לפסקי: שנתיים אני עובד שם ואף פעם לא היתה.

איליה לפסקי: לא היתה ביום ספורט.

איליה לפסקי: הבית ספר שאני עבדתי בו קודם המנהלת אמרה, איליה, השיעור שלך זה הצגה.

איליה לפסקי: המפקח היה בשיעור שלי: איליה, אתה מורה אמיתי.

איליה לפסקי: ופתאום אני קיבלתי מכתב פיטורים.

איליה לפסקי: פתחתי את התיק האישי - -

קולט אביטל: כמה זמן אתה עובד?

איליה לפסקי: אני עובד אחת עשרה שנים, בבית הספר רק שנתיים.

איליה לפסקי: יש היסטוריה למנהלת הזו וכתבתי פה.

איליה לפסקי: היסטוריה כבר אחת עשרה שנים.

איליה לפסקי: ביום הראשון שבאתי לבית ספר היא אמרה: אתה יוצא מפה רק עם מכתב פיטורים, ותפרה את התיק שלי.

איליה לפסקי: בתיק שלי אין שום מכתב מילדים, שום מכתב ממורים, רק ממנהלת.

איליה לפסקי: החלפתי מנעול, נכנסתי לאולם לא בזמן וכל מיני שטויות.

מיכאל פרידברג: שמי מיכאל פרידברג.

מיכאל פרידברג: אני רציתי להתייחס לשני דברים שפחות נאמרו.

מיכאל פרידברג: אלף, הקונפליקט שעליו מדברים, ממש לא הייתי רוצה שהוא ייראה כקונפליקט עדתי, בין יוצאי מקומות שונים.

מיכאל פרידברג: בבית הספר בינתיים תרשו לי לא לומר שמות, כי אני מאוד מקווה שמכתב הפיטורים שלי יבוטל.

מיכאל פרידברג: לי היה חשוב לתקן את הנימה הזאת.

מיכאל פרידברג: ואני מרגיש שגם את נגד הנימה הזאת ורציתי לתקן אותה.

קולט אביטל: נכון.

קולט אביטל: נכון.

מיכאל פרידברג: עכשיו, מה ההצעות שאיתן באתי: להקים לאלתר גרעין, קבוצה שבינתיים תעבוד בחינם, שהיא תהיה גרעין של מכון ארצי להשתלמות והכשרה.

מיכאל פרידברג: אני כתבתי על זה בכמה מאמרים ודיברתי בקבוצה של ועדת דברת בראשון לציון.

מיכאל פרידברג: זה דבר ראשון.

קולט אביטל: תודה רבה על החומר.

קולט אביטל: אנחנו נקבל ונצלם.

קולט אביטל: אני אבקש ממר ציון להגיב.

קולט אביטל: אמרת גם שיש לך איזה מסר משרת החינוך.

ציון שבת: ראשית, יש מנהלים ברשימות, לגבי שאלתך חבר הכנסת ברונפמן.

רומן ברונפמן: אנחנו נוכל לקבל שמות?

רומן ברונפמן: בין המנהלים ודאי רק יוצאי ברית המועצות.

ציון שבת: כן.

ציון שבת: אנחנו נעביר.

קולט אביטל: בסדר.

קולט אביטל: זה צריך לנחם אותנו?

קולט אביטל: לא.

ציון שבת: התשובה היא כן.

ציון שבת: יש מנהלים.

ציון שבת: אני לא יודע אם זכותך לקבל .

ציון שבת: אני צריך לבדוק אם מותר לי להעביר לך את העילה, עם כל הכבוד.

קולט אביטל: כל אחד מכם היתה לו זכות ואפשרות להביע את דעתו.

קולט אביטל: אני מציעה שגם נשמע, אולי יש פה איזה מסר.

רומן ברונפמן: אם הפקיד לא עונה כמו שצריך?

קולט אביטל: הפקיד יענה.

קולט אביטל: ומה שלא יענה תשאל את השרה.

קולט אביטל: תודה.

ציון שבת: ראשית, אני רוצה למחות על הקונספירציות שמייחס רן ארז למשרד החינוך על כך שהוא מחפש את המורים העולים לתואר שני ואותם לפטר.

ציון שבת: זה הרי המצאה שהיא אפילו ציניקנית.

רן ארז: זו התוצאה .

רן ארז: זו לא המצאה.

ציון שבת: זו המצאה.

ציון שבת: אין מחשבה כזו במשרד, אין מעשים כאלה במשרד.

ציון שבת: זה רק עולה במוחות שהם לא במשרד החינוך.

רומן ברונפמן: יש לכם סטטיסטיקה כמה מהמורים הם - --

ציון שבת: היה לי גל מאוד ואפילו אמיתי לפתוח בשיר הלל בעשרים השנים האחרונות.

ציון שבת: אז אני אומר כאן, מבלי להישמע ציניקן.

ציון שבת: כי אחרת, אם הייתי פותח בזה הייתם אומרים, תראו איזה ציניקן.

ציון שבת: מפטר מורים ובא כעת לספר לנו סיפורים על אהבתו והערכתו למורים.

ציון שבת: אז אני אפילו הצעתי לחבר הכנסת יאסינוב שכדי לשמוע את משרד החינוך על תרומתם האדירה של המורים העולים בעשרים השנים האחרונות, ראוי שתהיה ישיבה מיוחדת לזה בוועדת הקליטה.

ציון שבת: אני לא רוצה להיות פופוליסט.

ציון שבת: אני דיברתי על הדברים הכואבים ישר, מבלי ליפות את זה במלים, מבלי למצוא חן בעיני אחרים, הרי זו במה מצוינת למצוא כעת חן בעיני היושבים כאן.

קולט אביטל: אני מבקשת שתענה עכשיו לעניין, אנשים מצפים לתשובות.

ציון שבת: הקריטריונים שקבענו אנחנו עומדים עליהם.

ציון שבת: אני אומר ככה: כל הקריטריונים שנקבעו, אנחנו עומדים עליהם ונעמוד עליהם עד הסוף.

ציון שבת: כך שאם חלילה אדם שנמצא בתוך הקריטריונים האלה קיבל מכתב פיטורים, עדיין יש לו אפשרות לערער אלי, לשרה, למנהלת הכללית - - -

קולט אביטל: מה תשובתך לכל האנשים ששמעת כאן היום.

קולט אביטל: כמה אמהות חד הוריות.

קולט אביטל: מה תשובתך?

רומן ברונפמן: והמקצועות הנדרשים.

ציון שבת: לגבי הסיפורים האישיים, אני רוצה לומר כאן, שמענו רק צד אחד.

ציון שבת: עם כל הכבוד.

ציון שבת: דיווחו על מערכת היחסים שבין מנהל לבין מורה.

ציון שבת: אני לא כאן כדי לדעת את הצד של המנהלים, למה הם עשו, למה הם חושבים.

ציון שבת: הרי מביאים לכאן מורים, כל אחד מספר את הסיפור האישי שלו שהוא קשה אחד יותר מהשני.

ציון שבת: אני לא יכול להגיב על הסיפורים.

ציון שבת: אבל לגבי תשובה כוללת על קריטריונים, כל מי שעונה על הקריטריונים של מורה חד הורית, כל מי שעונה על כל הקריטריונים שכתבנו, מתבקש לפנות אלי באופן ישיר.

ציון שבת: זה לגבי קריטריונים של המורים .

ציון שבת: גבירתי, אנחנו כתבתנו בכל מכתב שמורה קיבל - -

יורי שטרן: איך קבעתם קריטריונים ונשלחים מכתבים שלא לפי הקריטריונים?

יורי שטרן: מי אחראי על כך?

ציון שבת: בכל מכתב שמורה קיבל הביתה, במכתב הזימון לועד הפריטטית, כתוב שם בפירוש לכל מורה ומורה, ותקנו אותי אם אני טועה: אם הנך שייך לאחת הקבוצות האלה, אתה יכול לערער גם אלינו באופן ישיר ואנחנו, אני אישית החזרתי למעלה מארבעים מורים שפנו אלינו באופן ישיר ושלחו מסמכים, אני החזרתי עוד לפני שהם הגיעו לועדות הפריטטיות שפעלו.

יורי שטרן: הרי אלה דברים שידועים מראש.

קולט אביטל: הם לא יכולים לדעת מראש מי אמא חד הורית.

יורי שטרן: בודאי שכן.

ציון שבת: אני רוצה לומר ככה: למורים עובדי המדינה יש את הזכות, זה לא טובה שאני עושה למישהו, לערער גם אלי וגם לשרה.

ציון שבת: לעובדים שאינם עובדי מדינה אני רוצה לומר משהו שהוא מסר מהשרה שהגיע עכשיו באמצע הישיבה.

ציון שבת: למורים שהם עובדי בעלויות ורשויות.

ציון שבת: למרות שאנחנו לא מעסיקים שלהם.

רומן ברונפמן: אדון שבת, שאלה פרופסיונלית, בתיק האישי של המורה מצוין מצבו המשפחתי – כן או לא?

ציון שבת: מה זה מצב משפחתי?

רומן ברונפמן: נשוי, חד הורי, עם ילדים.

רומן ברונפמן: האם מצוי בתיק האישי של המורה מצב משפחתי של המורה?

ציון שבת: אם הוא העביר את המידע הזה למשרד, המידע הזה קיים.

ציון שבת: אם הוא לא העביר – אז הוא לא קיים.

מיכאל כהן: אני רוצה בצורה אופטימית, אני כן מצטרף לחברי שאמרו קודם, תרומתם של העולים לא תסולא בפז.

מיכאל כהן: זאת אומרת, אנחנו באמת עליה ברוכה מאוד.

מיכאל כהן: יחד עם זאת, מדובר בששת אלפים מורים עולים שנמצאים במערכת.

מיכאל כהן: תשעים ותשעה נקודה חמש מצוינים.

מיכאל כהן: אז מדובר כאן על כשלושים מורים שיש כרגע - - -

קולט אביטל: יש כאן כרגע יותר משלושים מורים.

מיכאל כהן: אני מדבר על מערכת החינוך הרשמית בתיכונים ובחטיבות הביניים, שזה אפס נקודה חמש אחוז מכלל המורים העולים, שזה פחות מאפס נקודה שלוש מכלל המורים.

יורי שטרן: זה לא נכון פשוט אדוני.

מיכאל כהן: אם יש לך נתונים אחרים תעבור אלינו.

יגאל יאסינוב: אלה יש להם ותק יותר מעשר שנים.

יגאל יאסינוב: זה בדיוק כי אחרים אתה מפטר - - - אי אפשר לשמוע את זה.

יגאל יאסינוב: זה מניפולציה במספרים.

מיכאל כהן: אני ישבתי אתמול עד אחת בבוקר כדי לדעת את הנתונים.

מיכאל כהן: ואמרתי, עד עשר שנים זה הנתונים שניתנו על שלושים.

מיכאל כהן: מעבר לעשר שנים ואם ראינו פה את הדוגמאות, ברובן הן מעל עשר שנים, שתים עשרה, שלוש עשרה, ארבע עשרה, חמש עשרה.

קולט אביטל: תסלח לי, לא כדאי לך להיכנס לסוגיה הזאת.

קולט אביטל: קח את עצתי.

יגאל יאסינוב: יש הגדרה פרוצה אם כבר מדברים על הגדרות.

מיכאל כהן: עשינו הרחבה.

מיכאל כהן: לגבי הדרום, מכיוון שבדרום נקלטו המון מורים בצורה מאסיבית, אלפי מורים, טבעי ששם יש קצת יותר מורים מפוטרים מאשר במקום אחר.

מיכאל כהן: כלומר, הכל יחסי למה שנאמר כאן.

מיכאל כהן: אנחנו נבדוק את המקרים אחד לאחד ונעשה מאמץ לצמצם אותם.

מיכאל כהן: אני גם מקווה שבסופו של דבר ההסכמות יגיעו מארגוני המורים וכל הפיטורים יבוטלו ואז כולנו נצא נשכרים.

קולט אביטל: זו ישיבה לא קלה.

קולט אביטל: בסך הכל אני למען הגילוי הנאות, אני בת של מורה.

קולט אביטל: אני יודעת מה זה להיות מורה ומה זה להקדיש את כל החיים ושעות גם אחרי העבודה כדי להכין שיעורים ולתקן עבודות ושעבודתו של מורה לא נגמרת.

קולט אביטל: בשבילי סך הכל ששמעתי כאן אני מכירה את הנושאים ובאמת זו ישיבה די עצובה.

קולט אביטל: אז ברור לגמרי, שדבר שחשוב לנו בתור ועדה ובכלל כאזרחי המדינה וכח"כים – שלא יפטרו מורים, אבל אחת כמה וכמה כשאנשים מגיעים ממדינה זרה, כשמביאים אתם רמות השכלה וסטנדרטים גבוהים, כשמביאים ותורמים לתרבות ולחינוך הישראלי, דווקא אותם לפטר, בתור מדינה שמנסה לקלוט עליה – זה דבר שלא יעלה על הדעת.

קולט אביטל: ולכן, אני רוצה אולי להקריא פחות או יותר,אנחנו נשב וננסח את זה בצורה יותר מדויקת אחר כך:

קולט אביטל: הוועדה דורשת ממשרד החינוך להקפיא את הליך הפיטורים הנוכחי, לגבש קריטריונים ברורים ונוקשים בנוגע לפיטורי מורים, אשר יתנו עדיפות בהשארה במערכת לבעלי השכלה גבוהה.

קולט אביטל: זאת אומרת, אנחנו גם עומדים, אם אתם מדברים על דו"ח דברת, אם אתם רוצים להעלות את מעמדו ואת רמתו של המורה, צריך לתת העדפה לבעלי השכלה גבוהה, למורים מקצועיים, ולהתחשב גם במצבם הסוציו כלכלי, המשפחתי והפנסיוני של המועמדים לפיטורים.

קולט אביטל: אנחנו רוצים לפנות, אם אתה אומר שבסך הכל מדובר בשלושים אנשים, ואנחנו חושבים שמדובר ביותר, אנחנו רוצים לפנות למשרד החינוך.

קולט אביטל: אלף, אחרי הישיבה הזאת אני מקבלת את הצעתו של חבר הכנסת ברונפמן.

קולט אביטל: אנחנו נרצה כוועדה להיפגש ולשמוע משרת החינוך עצמה.

קולט אביטל: ובינתיים, כשמדובר בתהליך פיטורים של מורים עולים, אנחנו רוצים לפנות, ואני עשיתי את זה בלי תיאום אתם, להסתדרות המורים.

קולט אביטל: ואני מבקשת גם מהסתדרות המורים להיות שותפה לבדיקה הזו של מיהם המועמדים לפיטורים מבין העולים.